## Rješenje Ustavnog suda Republike Hrvatske broj: U-III-743/98 od 1

### NN 15/1999 (11.2.1999.), Rješenje Ustavnog suda Republike Hrvatske broj: U-III-743/98 od 1

# **USTAVNI SUD REPUBLIKE HRVATSKE**

Ustavni sud Republike Hrvatske u Vijeću sastavljenom od dopredsjednika
Suda Jurice Malčića, kao predsjednika Vijeća te sudaca Mladena Žuvele i
mr. Vojislava Kučekovića, kao članova Vijeća u postupku povodom ustavne
tužbe R. K. iz P., na sjednici Vijeća održanoj dana 1. veljače 1999. godine,
jednoglasno je donio

## **RJEŠENJE**

1. Ustavna tužba se odbacuje.

2. Ovo rješenje objavit će se u "Narodnim novinama".

Obrazloženje

R. K. iz P. je podnio ustavnu tužbu u povodu rješenja Ministarstva unutarnjih
poslova, broj: 511-01-42-UP/I-2/2590/1-98 od 17. srpnja 1998. godine i
to protiv dijela rješenja kojim je konstatirano da je naplaćena pristojba
po Tarifnom broju 1. i 12. Zakona o upravnim pristojbama ("Narodne novine",
broj 8/1996). Navedenim rješenjem podnositelj je primljen u hrvatsko državljanstvo.

Podnositelj u ustavnoj tužbi navodi da mu je povrijeđeno ustavno pravo
iz članka 14. Ustava Republike Hrvatske, te temeljne ustavne odredbe iz
članka 3. Ustava.

Ustavna tužba nije dopuštena.

Na temelju članka 28. Ustavnog zakona o Ustavnom sudu Republike Hrvatske
("Narodne novine", broj 13/1991 - u nastavku: Ustavni zakon) svatko može
podnijeti Ustavnom sudu ustavnu tužbu ako smatra da mu je odlukom sudbene,
upravne vlasti ili drugih tijela koja imaju javne ovlasti, povrijeđeno
jedno od Ustavom utvrđenih sloboda i prava čovjeka i građanina - ustavno
pravo.

Ustavna tužba se može podnijeti tek nakon što je iscrpljen dopušteni
pravni put, a u stvarima u kojima je dopušten upravni spor, odnosno revizija
u parničnom ili izvanparničnom postupku pravni put je iscrpljen nakon što
je odlučeno i o tim pravnim sredstvima.

U konkretnom slučaju podnositelj je uspio u upravnom postupku jer je
udovoljeno njegovom zahtjevu za prijam u hrvatsko državljanstvo, a nezadovoljan
je konstatacijom u osporenom rješenju da mu je naplaćena odgovarajuća upravna
pristojba, jer smatra da je u tom pogledu diskriminiran.

Podnositelj nije ovlašten na podnošenje ustavne tužbe protiv odluke
o prijamu u hrvatsko državljanstvo (nema pravnog interesa za podnošenje
ustavne tužbe), a nije bio ovlašten niti za podnošenje tužbe u upravnom
sporu, jer je u cijelosti uspio sa svojim zahtjevom u upravnom postupku.

Stoga je, u tom dijelu, ustavnu tužbu valjalo odbaciti kao nedopuštenu.

Nedopuštena je ustavna tužba i u odnosu na konstataciju u osporenom
rješenju koja glasi: "Pristojba po Tarifnom broju 1. i 12. Zakona o upravnim
pristojbama ("Narodne novine", broj 8/96) je naplaćena". Ovo zato što,
prema odredbi članka 9. toga Zakona osoba koja plati pristojbu koju nije
bila obvezna platiti (po njezinom mišljenju) treba se sa svojim zahtjevom
obratiti tijelu za čiji je rad plaćena pristojba i dalje postupati u skladu
sa zakonom (Zakon o općem upravnom postupku i Zakon o upravnim pristojbama).

Neposredno obraćanje Ustavnom sudu Republike Hrvatske znači zapravo
preskakanje dopuštenih pravnih sredstava. Sud je, naime, dužan rješenjem
odbaciti ustavnu tužbu ako podnositelj tužbe nije u prethodnom postupku
koristio dopuštena pravna sredstva.

Stoga je na temelju članka 26. Ustavnog zakona, a u svezi s člankom
58. Poslovnika Ustavnog suda Republike Hrvatske ("Narodne novine", broj
29/1994), riješeno kao u izreci.

Odluka o objavi ovog rješenja temelji se na odredbi članka 20. stavak
1. Ustavnog zakona.

Broj: U-III-743/1998
Zagreb, 1. veljače 1999.

USTAVNI SUD REPUBLIKE HRVATSKE

Predsjednik Vijeća
**Jurica Malčić,** v. r.

Rješenje, NN 15/1999-332